OpenLLM-France/wikimedia huggingface dataset:
# Alexis Granowsky

Alexis Granowsky (rus: Алексе́й Миха́йлович Грано́вский; 1890–1937) va ser un director de teatre rus que més tard es va convertir en director de cinema.

## Biografia

Granowsky va néixer com Abraham Azarkh en una família jueva a Moscou. Després d'estudiar a Sant Petersburg, va anar a Munic on va obtenir una valuosa experiència teatral treballant amb Max Reinhardt. Va servir a l'exèrcit rus durant la Primera Guerra Mundial i el 1919 va establir el seu propi teatre d'orientació jueva a Sant Petersburg, que va passar a ser sota un nou director Teatre Estatal Jueu de Moscou. La reputació de Granowsky va augmentar ràpidament durant els anys següents, ja que es va convertir en un dels directors de teatre més celebrats a Europa. El 1925 Granowsky va dirigir la seva primera pel·lícula muda, però va concentrar els seus esforços en el seu treball escènic.
Després de la revolució russa, i la victòria del comunista a la Guerra civil russa, Granowsky va continuar vivint al país tot i que es sentia culturalment europeu occidental. Granowsky va ser celebrat inicialment per les autoritats soviètiques i va rebre una sèrie d'honors, però va començar a trobar les seves polítiques culturals cada cop més restrictives i va emigrar a la República de Weimar a finals dels anys vint.
A Alemanya Granowsky va treballar en algunes produccions teatrals, però cada vegada es va traslladar més al cinema. Va col·laborar amb altres exiliats russos com Léo Lania que compartia les seves opinions polítiques d'esquerra. Va dirigir dues pel·lícules alemanyes, abans d'emigrar a París on va viure la resta de la seva vida. Va produir i va dirigir pel·lícules costoses de prestigi com Les Aventures du roi Pausole (1933) i Taras Bulba (1936). S'havia casat amb una dona alemanya rica, però es van separar abans de la seva mort. Malgrat el seu estil de vida fastuós, Granowsky va morir relativament pobre.

## Filmografia seleccionada
### Director

* Evreiskoe stxaste (Еврейское счастье; 1925)
* Das Lied vom Leben (1931)
* Die Koffer des Herrn O.F. (1931)
* Les Aventures du roi Pausole (1933)
* Les Nuits moscovites (1934)
* Taras Bulba (1936)

## Referències

* ↑ Алексей Михайлович Грановский Kino teatr (russisch), mit Geburtsdatum und Foto
* ↑ Barton p.22
* ↑ Barton p.25

## Bibliografia

* Barton, Ruth. Hedy Lamarr: The Most Beautiful Woman in Film. University Press of Kentucky, 2010.
# Alloza

Alloza és un municipi d'Aragó, situat a la província de Terol, comarca d'Andorra-Serra d'Arcs. Està situat molt a prop del barranc de Canales i compta amb una bonica església parroquial.

## Persones il·lustres

* Joaquín Carbonell Martí (n. 1947), cantautor

## Referències

* ↑ «Alloza». Gran Enciclopèdia Catalana. Barcelona: Grup Enciclopèdia Catalana.
# Moviment Nacional Democràtic Oromo

El Moviment Nacional Democràtic Oromo/Oromo National Democratic Movement (ONDM) fou un partit polític d'Etiòpia format el 1976 per iniciativa del MEISON i amb el suport del Derg, per mobilitzar el suport dels oromos. El partit hauria existit només fins al 1979 quan el MEISON va perdre el favor del Derg, i si va subsistir a l'exili no hi ha notícies. Els membres a l'interior van passar en la seva major part al Front d'Alliberament Oromo.
Com altres en aquest temps, la banderes del partit fou vermella amb l'emblema groc.

## Referències

* ONDM
# Ahmad Jalali Farahani

Ahmad Jalali Farahani (Iran, 1975) és un periodista, guionista i director de cinema iranià.
Periodista i realitzador de cinema documental, ha treballat per a la cadena Islamic Republic of Iran Broadcaster (IRIB), diaris com Tehran-e Emrouz, Hamshahri, Jaam-e Jam, Etemad, Etemad-e Melli, Shargh i Iran i agències de notícies com Mehr i Omid.
Des que el 2005 va fer un projecte de pel·lícula sobre els problemes de la societat iraniana i va començar a ser perseguit al seu país. El 2007 el govern iranià va forçar el seu acomiadament del diari Iran, i va ser arrestat i torturat per les autoritats iranianes en tres ocasions, l'any 2008, 2009 i 2010. A final de 2010 Farahani va poder fugir amb la seva família cap a Turquia, i d'allà va volar fins a Dinamarca, on resideix actualment. El 2014 va publicar el documental We Are Journalists, que reflecteix les dificultats que pateixen els periodistes a l'Iran en el seu intent d'expressar-se lliurement i lluitar per la democràcia a través de més de cent cinquanta entrevistes a periodistes iranians.
L'any 2015 el PEN Català li va atorgar el Premi Veu Lliure, un guardó que es lliura a un escriptor que hagi patit o pateixi alguna persecució per les seves paraules.

## Referències

* 1 2 3 «L'iranià Ahmad Jalali Farahani enderroca mur a favor de llibertat expressió». La Vanguardia, 10-11-2015 [Consulta: 21 novembre 2020].
* 1 2 «Ahmad Jalali Farahani, periodista, guionista i director iranià». Premi Veu Lliure. PEN Català. [Consulta: 21 novembre 2020].
* ↑ «El director Ahmad Jalali Farahani, premio ´Veu Lliure-PEN Català´». Diari de Mallorca, 13·11·2015 [Consulta: 21 novembre 2020].
# Modesto Urrutibeazcoa Valencia

Modesto Urrutibeazcoa Valencia (Ibarra, 29 de setembre de 1959) va ser un ciclista basc que fou professional entre 1982 i el 1989. Va combinar la carretera amb el ciclisme en pista, on va participar en un bon nombre de curses de sis dies.
Va ser un dels pocs ciclistes que corroborà les denúncies fetes per Jesús Manzano.

## Palmarès

* 1980
** Vencedor d'una etapa del Gran Premi Jornal de Notícias
* 1982
** Vencedor d'una etapa a la Volta a les Valls Mineres

### Resultats al Tour de França

* 1982. Abandona (17a etapa)
* 1984. 120è de la classificació general

### Resultats a la Volta a Espanya

* 1985. 68è de la classificació general
* 1988. 103è de la classificació general

## Referències

* ↑ Muñoz, José Manuel «"El ciclismo está podrido por culpa de los directores"». as.com, 04-11-2004 [Consulta: 3 agost 2016].

## Enllaços externs

* Fitxa a sitiodeciclismo.net
* Fitxa 1 a cyclebase.nl
* Fitxa 2 a cyclebase.nl
* Fitxa a procyclingstats.com
# Molí de les Llenes

El Molí de les Llenes és una obra del municipi de Saldes (Berguedà) inclosa en l'Inventari del Patrimoni Arquitectònic de Catalunya.

## Descripció

Del molí fariner de les Llenes només queden les parets enrunades del casal que permeten definir una estructura de secció quadrada central, a la qual s'hi van afegir dependències annexes fins al mateix peu del riu on hi havia el cacau, el rec i les moles. Abandonat, abans de la Guerra Civil, els materials foren aprofitats per altres construccions de la zona.

## Història

Probablement fou construït a finals del s. XVII o començament del xviii.

## Referències

* 1 2 «Molí de les Llenes». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 2 desembre 2015].
# Esmòquing

Un esmòquing o vestit de vetllada és un tipus de jaqueta, en principi masculina, de color fosc, generalment negra, i que té solapa i mànigues de seda. Pot ser recta o creuada. Es considera indumentària de cerimònia i de fet el concepte esmòquing es refereix també al codi vestimentari masculí consistent en aquesta jaqueta, llacet (o de vegades corbata, negra o fosca), camisa, generalment blanca, i pantalons negres, habitualment amb un rivet també de seda. És molt habitual també una armilla o una faixa de seda. Al segle XX també el poden portar les dones, sense llacet.
Pel que fa a l'etiqueta, en teoria és equivalent al vestit de còctel femení (curt), i menys formal que el jaqué i que el frac, que exigeixen un vestit llarg o de gala a les dones.
Als Països Catalans no s'usa tant com a d'altres. Nogensmenys, és conegut principalment gràcies al cinema, ja que és el que porten els homes presents a la cerimònia de lliurament dels Oscar, als Estats Units, per exemple, o el que sol portar James Bond. També existeix una pel·lícula de Jackie Chan estrenada en 2002 i titulada precisament així: L'esmòquing (en anglès, The Tuxedo).

## Etimologia

El mot esmòquing és una mena de fals anglicisme o pseudoanglicisme amb tota probabilitat creat en la llengua francesa: el franglais smoking és de fet l'abreujament de l'anglè smoking jacket, una sort de jaqueta. El mot smoking no existeix a l'anglès amb el significat de l'esmòquing català i el smoking del francès, búlgar, txec, danès, holandès, alemany, grec, hongarès, italià, polonès, portuguès, rus, espanyol, suec, turc i altres idiomes europeus. Els britànics utilitzen dinner jacket i els americans tuxedo (o la seva abreviació tux). L'adaptació de la grafia smoking al català (esmòquing) ha estat relativament recent.

## Referències

* ↑ Diccionario de Arte I (en castellà). Barcelona: Biblioteca de Consulta Larousse. Spes Editorial SL (RBA), 2003, p.207. ISBN 84-8332-390-7 [Consulta: 30 novembre 2014].
* ↑ Introducció a l'etimologia, pàg 46. Jordi Bruguera i Talleda, Institut d'Estudis Catalans, 2008. ISBN 9788492583126 (català)
* ↑ Espigoladures onomàstiques, pàg 25. Ramon Amigó Anglès, L'Abadia de Montserrat, 2005. ISBN 9788484157175 (català)

## Vegeu també

* Frac
* Jaqué
* Vestit (home)
# Mont Cenis

«Mont Cenis» té aquests significats:
# Albert Sala

Albert Sala és el nom dels següents personatges:
* Albert Sala i Moreno, jugador d'hoquei sobre herba català
* Albert Sala (coreògraf), coreògraf i ballarí català
# Albert Sala i Moreno

Albert Sala i Moreno (Terrassa, 15 de juliol de 1981) és un jugador d'hoquei sobre herba català, ja retirat, guanyador d'una medalla olímpica.

## Carrera esportiva

Membre de l'Atlètic Terrassa Hockey Club i del Stichtse Cricket en Hockey Club neerlandès, va participar, als 23 anys, en els Jocs Olímpics d'Estiu de 2004 realitzats a Atenes (Grècia), on va aconseguir guanyar un diploma olímpic en finalitzar quart en la competició masculina d'hoquei sobre herba. En els Jocs Olímpics d'Estiu de 2008 realitzats a Pequín (República Popular de la Xina) va aconseguir guanyar la medalla de plata en arribar a la final de la competició olímpica.
A nivell de clubs guanyà sis Campionats de Catalunya (2003-06, 2010, 2011), dues Copes del Rei (2006, 2010) i quatre Lligues (2004, 2005, 2006, 2010). Entre el 2006 i el 2009 va jugar a l’Stichtse Cricket en Hockey Club holandès.
Al llarg de la seva carrera ha guanyat una medalla de bronze en el Campionat del Món d'hoquei sobre herba i una d'or i una de plata en el Campionat d'Europa.

## Referències

* 1 2 «Albert Sala Moreno | enciclopedia.cat». [Consulta: 3 desembre 2022].
* ↑ «Olympedia – Albert Sala». [Consulta: 3 desembre 2022].
* ↑ «Albert Sala: Me faltó el oro en los Juegos Olímpicos» (en castellà). [Consulta: 3 desembre 2022].
# Albert Salazar Sánchez-Bueno

Albert Salazar Sánchez-Bueno (Vallromanes, 5 de desembre de 1995) és un actor català de cine, teatre i televisió que es va donar a conèixer pel gran públic per aparèixer a la sèrie de TV3, La Riera interpretant el paper de Marçal.
Albert Salazar va estudiar a l'Escola d'art dramàtic Eòlia i al Laura Jou Estudi Per a l'Actor de Barcelona. Va començar en el món de la interpretació actuant en alguns curtmetratges, però va guanyar major popularitat amb el paper de Marçal a La Riera.
El 2018 va començar a interpretar a Carlos a l'obra teatral A.K.A. (Also Known As) de Daniel Meyer. Per aquesta feina va ser guardonat com a millor actor de la XXII edició dels Premis Max. El 2020 va participar en el llargmetratge Los pájaros no vuelan de noche i a la sèrie de Playz Drama, on interpreta a Músic.
El 2021 s'uneix al repartiment principal de El Internado: Las cumbres, on es posa a la pell del personatge anomenat Paul. També interpreta el personatge d'en Ferran a la sèrie Bojos per Molière, estrenada el 2023.

## Referències

* ↑ «Albert Salazar». [Consulta: 17 febrer 2021].
* ↑ CCMA. «Marçal Muntaner - TV3». [Consulta: 17 febrer 2021].
* ↑ «Albert Salazar» (en castellà), 24-03-2015. [Consulta: 17 febrer 2021].
* ↑ «Ganadores de los Premios Max 2019». [Consulta: 17 febrer 2021].
* ↑ «Asia Ortega, Albert Salazar, Natalia Dicenta, Daniel Arias y Ramiro Blas se incorporan al reparto de 'El Internado: Las Cumbres'» (en castellà), 18-02-2020. [Consulta: 17 febrer 2021].
* ↑ «XL, Albert Salazar, actor de "Bojos per Molière" de TV3 - 15/02/2023». Catalunya Ràdio. [Consulta: 21 febrer 2023].
# Eurocopter EC725

El Eurocopter EC 725 Caracal (també anomenat Super Cougar) és un helicòpter de transport tàctic de llarg abast, desenvolupat a partir dels models de la família Super Puma/Cougar, per a fins militars. Amb poderosos motors, pot transportar fins a 29 soldats asseguts, juntament amb una tripulació de dos.

## Usuaris

* Brasil
* Kazakhstan
* França
* Indonèsia
* Malàisia
* Mèxic
* Tailàndia
* Tunísia

## Referències

* ↑ "Air Force Technology - Eurocopter EC 725 Cougar". Consulta: 3 març 2014.
# Moneda d'argent

Les monedes d'argent s'han utilitzat des de temps immemorial, el denari romà n'és l'exemple més conegut a Europa. De fet en l'actualitat segueixen existint monedes de curs legal amb contingut en argent en diversos països.

## Història

La argent, en forma d'electre (un aliatge d'argent i or) era utilitzada per encunyar monedes als voltants del 700 aC pels lidis. Més endavant, l'argent va ser refinada i encunyada en la seva forma pura. Moltes nacions utilitzaven l'argent com a unitat bàsica de valor monetari i Alexandre el Gran va unificar el sistema monetari basat en l'argent com a moneda forta seguint els ensenyaments d'Aristòtil. A la seva mort el sistema es va trencar, i els romans amb el temps van establir un basat en el bronze que va incloure argent posteriorment. Amb la caiguda de la República Romana el sistema es va deteriorar fins que Juli Cèsar va establir un sistema basat en l'or i l'argent. Progressivament la quantitat d'argent de les monedes es va anar rebaixant del 100% fins al 4% durant el regnat de Gal·liè, i després de la caiguda de l'Imperi Romà les monedes com a base d'intercanvi comercial van desaparèixer de bona part d'Europa.
Al món d'avui en dia, el lingot d'argent té el codi de moneda ISO XAG. El nom de la moneda del Regne Unit, "lliura", reflecteix el fet que originalment representava el valor d'una unça d'argent de llei (argent "esterlina"). Al segle xix, molts països, incloent-hi els Estats Units i el Regne Unit, feren el canvi de l'estàndard d'argent a l'estàndard d'or pel valor monetari, i al segle XX canviaren a la moneda fiduciària amb la fallida del sistema de Bretton Woods.

## Monedes d'argent més corrents en l'actualitat

* Filharmònica de Viena (Àustria)
* 12 euros d'argent
* Àguila d'argent (EUA)
* Unces d'argent Llibertat (Mexico)
* Full d'Arce (Canadà)
* Colla d'argent (Xina)
* Kookaburra (Perth, Austràlia)
* Silver Kangaroo (Royal Australian Mint)
* British Silver Britannia (Anglaterra)
* Àguila d'argent

## Monedes d'argent històriques

* Denari
* Dracma
* Tàler

## Vegeu també

* Moneda a l'antiga Roma
* Moneda d'or
* Protecció de la inflació

## Referències

* 1 2 3 4 Lewis, Nathan. Gold: The Once and Future Money (en anglès). John Wiley & Sons, 2012. ISBN 1118428684.
* ↑ Sutton, Michael. France and the Construction of Europe, 1944-2007 (en anglès). Berghahn Books, 2007, p. 217. ISBN 184545393X.

## Enllaços externs

* Tipus de moneda (portaloro).
# Mozilla Calendar

El Mozilla Calendar va ser un projecte de la Fundació Mozilla per afegir funcionalitats de gestió de calendaris i gestió d'informació personal basats en l'estàndard iCalendar als programes de Mozilla.
El projecte va néixer l'any 2001 com a extensió de la Mozilla Suite amb l'objectiu d'integrar-se com a component d'aquest programa. L'any 2003 la Fundació Mozilla va decidir reconvertir l'extensió Mozilla Calendar en un programa autònom, el Mozilla Sunbird, i el desembre de l'any següent va anunciar la creació del projecte Lightning, que a diferència del Calendar, tenia per objectiu integrar les funcionalitats del Sunbird dins del Mozilla Thunderbird.

## Enllaços externs

* Projecte Mozilla Calendar (anglès)
* Mozilla Calendar en català Arxivat 2006-07-13 a Wayback Machine.
Mozilla :
Projectes :
Organització :
# Alfredo Nobre da Costa

Alfredo Nobre dona Costa (10 de setembre de 1923 - 4 de febrer de 1996) va ser el primer ministre de l'III Govern Constitucional de Portugal (28 d'agost a 22 de novembre de 1978). A més va formar part del VI Govern Provisional i a l'I Govern Constitucional de Portugal.
Passarà a la història per haver estat el primer a dirigir un govern nomenat pel president (en l'època era Ramalho Eanes), a causa de la inexistència d'una majoria parlamentària estable (l'aliança entre el PS i el CDS que va estar en l'origen de l'II Govern Constitucional, presidit per Mário Soares s'havia frustrat).

## Referències

* ↑ «CIDADÃOS NACIONAIS AGRACIADOS COM ORDENS PORTUGUESAS - Página Oficial das Ordens Honoríficas Portuguesas». www.ordens.presidencia.pt. [Consulta: 8 gener 2017].
# Alfredo Oscar Saint-Jean

Alfredo Oscar Saint-Jean (Chascomús, 1926 - Chascomús, 1987) va ser un militar argentí que va ocupar breument la presidència de la Nació durant l'última dictadura militar després de la renúncia de Leopoldo Galtieri. Saint-Jean havia estat al capdavant de la secretaria general de l'exèrcit i de la cartera d'Interior durant el govern de Galtieri, des de la qual havia estat responsable de la repressió policial de la manifestació "Pau, pa i treball".
Després de la caiguda de Galtieri el 17 de juny de 1982, a causa de la derrota argentina a la Guerra de les Malvines, Saint-Jean va patir el desprestigi associat a la pobra actuació de les forces terrestres en el conflicte armat. Les males relacions internes entre el representant de l'exèrcit a la Junta Militar, el llavors general Cristino Nicolaides, i els caps de l'armada, Jorge Isaac Anaya i de l'aviació, Basilio Lami Dozo, li va permetre ocupar interinament el càrrec de President fins al nomenament el 22 de juny de Reynaldo Bignone, qui va assumir immediatament el càrrec, anunciant l'inici del procés de lliurament del poder a les autoritats civils.
Saint-Jean va ser processat per la comissió de 33 delictes en els distints càrrecs que va ocupar, sobretot com a cap de la Sub-zona 12, centre i oest de la província de Buenos Aires. Va quedar en llibertat per l'aplicació de les lleis de Punt Final i Obediència Deguda.

## Referències

* ↑ Diario Clarín, 3 de setembre de 1987, págs. 6 i 7
# Allerton (Iowa)

Allerton és una població dels Estats Units a l'estat d'Iowa. Segons el cens del 2000 tenia 559 habitants.

## Demografia

Segons el cens del 2000, Allerton tenia 559 habitants, 231 habitatges, i 155 famílies. La densitat de població era de 189,3 habitants per km².
Dels 231 habitatges en un 34,6% hi vivien nens de menys de 18 anys, en un 51,9% hi vivien parelles casades, en un 12,1% dones solteres, i en un 32,5% no eren unitats familiars. En el 30,7% dels habitatges hi vivien persones soles el 17,3% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,42 i el nombre mitjà de persones que vivien en cada família era de 2,99.
Per edats la població es repartia de la següent manera: un 27,5% tenia menys de 18 anys, un 5,9% entre 18 i 24, un 26,8% entre 25 i 44, un 23,3% de 45 a 60 i un 16,5% 65 anys o més.
L'edat mediana era de 38 anys. Per cada 100 dones de 18 o més anys hi havia 91,9 homes.
La renda mediana per habitatge era de 28.929 $ i la renda mediana per família de 35.000 $. Els homes tenien una renda mediana de 23.854 $ mentre que les dones 17.614 $. La renda per capita de la població era de 12.218 $. Entorn del 17,6% de les famílies i el 18,5% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Allerton». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 6 agost 2010].
* ↑ «Geographic Comparison Table- Allerton». American Fact Finder. Oficina del Cens dels Estats Units, 12-01-2010.
# Algoritme de Luhn

L'algoritme de Luhn o fórmula de Luhn, també conegut com a algoritme “mòdul 10” o “mod 10”, anomenat així pel seu creador, el científic de l'IBM, Hans Peter Luhn, que el va dissenyar el 1954, és una fórmula de suma de control simple que s'utilitza per validar una gran varietat de números d'identificació, com ara els números de targeta de crèdit, números IMEI, etc.
L'algoritme és de domini públic i té un ampli ús avui en dia. S'especifica a ISO/IEC 7812-1. No es pretén que sigui una funció de hash segura de forma criptogràfica. El seu objectiu és el de protegir contra errors accidentals, no atacs maliciosos. La majoria de les targetes de crèdit i molts números d'identificació del govern utilitzen l'algoritme com a mètode senzill per distingir els números vàlids de xifres equivocades o incorrectes, identificant possibles errors durant la digitació o transmissió d'una una quantitat considerable de nombres entre una font i una altra, per exemple, durant la digitació d'un número de targeta per una persona en un formulari web o en la seva escriptura en un paper.

## Referències

* 1 2 Acosta, David. «El algoritmo de Luhn y su importancia en la validación de tarjetas de pago». PCI Hispano, 2017. Arxivat de l'original el 9 d’agost 2020. [Consulta: 4 abril 2020].
* ↑ «ISO/IEC 7812-1:2006 Identification cards — Identification of issuers — Part 1: Numbering system». International Organization for Standardization, 2006. [Consulta: 4 abril 2020].
# Monomi

S'anomena monomi l'expressió algèbrica resultant de multiplicar diversos termes algèbrics, com ara:
    $a\cdot b=ab$
    $x\cdot x\cdot y=x^{2}y$
    $p\cdot q\cdot q\cdot q\cdot r=pq^{3}r$
Un monomi està format per un nombre (el coeficient) i una o més lletres que representen variables indeterminades elevades a un exponent natural o 0 (la part literal).
    $2\cdot a\cdot b=2ab$
    $3.15\cdot x\cdot x\cdot y=3.15x^{2}y$
    ${\sqrt {5}}p\cdot q\cdot q\cdot q\cdot r={\sqrt {5}}pq^{3}r$
Quan uns monomis tenen la mateixa part literal es consideren matemàticament semblants. I el grau d'un monomi és la suma de tots els exponents de les lletres de la part literal.

## Operacions amb monomis
### Suma de monomis, resta de monomis i parts d'un monomi

Només es poden sumar o restar aquells monomis que tenen els mateixos termes algèbrics (les mateixes lletres, una cosa). En aquest cas es conserven els termes algèbrics i se sumen o resten els nombres dels monomis. Per exemple:
    $x^{2}z+3x^{2}z=4x^{2}z\,$
    $3pqr-2pqr+5pqr=6pqr\,$
Les parts d'un monomi són: el coeficient (4xy) i la part literal (4xy).
Quan es sumen o resten monomis distints (no semblants), s'hi obté un polinomi.

### Producte i quocient de monomis

    $xy^{2}\cdot 2x\cdot 3y^{3}=2\cdot 3\cdot x\cdot x\cdot y\cdot y\cdot y\cdot y\cdot y=6x^{2}y^{5}$
Simplificant, es multipliquen els termes que tenen la mateixa base, seguint les regles de multiplicació de potències. Un monomi dividint, se substitueix per un monomi multiplicant amb tots els termes inversos respecte al divisor original.
    ${\frac {xy^{3}\cdot 2x}{3y^{2}}}=xy^{3}\cdot 2x\cdot 3^{-1}y^{-2}={\frac {2}{3}}x^{2}y$

### Producte i divisió de polinomis amb monomis

Al multiplicar un monomi per un polinomi es multiplica el monomi per cada terme del polinomi.
    $2a^{2}b(2ab+3a^{3}b^{2}c)=(2*2)a^{2}a^{1}b^{2}+(2*3)a^{3}a^{2}b^{2}b^{1}c=4a^{3}b^{2}+6a^{5}b^{3}c$
En la divisió d'un polinomi per un monomi es divideix cada terme del polinomi pel monomi.
    ${\frac {2ab+3a^{3}b^{2}c}{2a^{2}b}}={\frac {2ab}{2a^{2}b}}+{\frac {3a^{3}b^{2}c}{2a^{2}b}}=a^{-1}+{\frac {3}{2}}abc$

## Referències

* 1 2 3 4 Corbalán Yuste, F. et al.. Gamma 2 : matemàtiques : Educació Secundària, segon curs. 1a.. Barcelona: Vicens Vives, 2003, p. 107. ISBN 84-316-6978-2.
* ↑ Maths, Sangaku. «Monomis». [Consulta: 23 març 2022].
* 1 2 Corbalán Yuste, 2003, p. 108.
* 1 2 Corbalán Yuste, 2003, p. 109.

## Vegeu també

* Binomi
* Factorització
* Trinomi